કલ્કીને એક નાનકડા વિરામ પછી વિનસને જવાબ આપ્યો, ‘તો આ હાથીનું નામ શું હોવું જોઈએ એ મને કહે? એનું નામ વિનસ રાખું? અર્થ રાખું? ગીલ્બર્ટ રાખું? મોહન રાખું, શું રાખું? અને તમારા સમયમાં અને એમ જોઈએ તો અત્યારના સમયમાં પણ જે રીતે માણસોના નામ રાખવામાં આવે છે એવું જ કોઈ નામ પ્રોફેસર લિથેન્સે તેને આપ્યું હોત તો તે શું વધુ કુદરતી લાગતું હોત? તો તને એ નામકરણ માણસાઈ વાળું લાગત અને એક મશીનનું નામ આપ્યું તો તને માણસાઈ વાળું ન લાગ્યું?’ આ સાંભળીને વિનસ બોલવા ગઈ, ‘પણ એ કમ્પ્યૂટર નથી જ, ઝીરોવન તો એક મશીનની ભાષા…‘ કલ્કીને તેને શાંતિથી અટકાવી અને વેધક સવાલ કર્યો, ‘તને કોણે કહ્યું કે આપણે, જેને આપણે મનુષ્ય સમજીએ છીએ એવા આપણે, પણ માણસો જ છીએ અને મશીન નથી? કુદરતે આપણને એના મશીનના ફોર્મમાં જ જન્મ આપ્યો હોય એ શક્યતા તને કેમ નથી દેખાતી? બની શકે કે આપણે આ સૃષ્ટિના મશીન હોઈએ? જો તમે બધા માણસો હોત તો પૃથ્વીનો નાશ ન થયો હોત. તારે પાંચ-પાંચસો વર્ષ સુધી જીવવું ન પડ્યું હોત અને તારી હાઈટના સાવ ટૂંકા ઝાડ જોવાનો દિવસ ન આવત? તે તો તારા સમયમાં ઘેઘૂર જંગલો જોયા હતા ને, એકદમ ઊંચા ઊંચા. તને તો અમારા આ બટકા ઝાડ જોઈને અધોગતિ લાગતી હશે અને તેના માટે પણ તું અમને જ કસૂરવાર ઠેરવીશ‘ વિનસનો પક્ષ ખેંચવા ઝેવે દલીલ કરી, ‘તો પણ આ હાથી છે. જેમાં કુદરતનો જીવ છે અને એ માનવ સંચાલિત નથી. તેને પોતાની સ્વતંત્ર બુદ્ધિ છે. એક જીવે તેને જન્મ આપ્યો છે અને આપણે પણ બીજા હાથીઓને જન્મ આપ્યો જ હશે. આ કુદરત પ્રેરિત છે. આમાં આર્ટીફિશિયલ ઇન્ટેલિજન્સનો અંશમાત્ર નથી. જ્યારે કમ્પ્યૂટર એ આપણી શોધ છે, માણસની શોધ છે. બાઈનરી ભાષા, આપણે વિકસાવેલી ભાષા છે. કમ્પ્યૂટર હોય કે કોઈ પણ ઈલેક્ટ્રોનિક ગેજેટ તેના પ્રોસેસર શૂન્ય અને એક સાથે જ કામ પાર પાડી શકે છે. માણસે ઉછીની આપેલી બુદ્ધિથી મશીન કામ કરે છે. જયારે હાથી હોય કે આ ઝાડ, તેમાં તેની પોતાની બુદ્ધિ છે અથવા તો કુદરતની પ્રેરણા છે. માણસનો બીજા જીવના શરીર ઉપર હસ્તક્ષેપ થઇ શકે તેના માનસ પર તો નહિ જ ને. તો પછી કેમ એક મશીનની સિસ્ટમ જેવું આવું આંકડાકીય નામ, ઝીરોવન‘. ઝેવે પોતાનો પક્ષ ખેંચ્યો એ જાણીને વિનસને ગમ્યું. પરંતુ કલ્કીન તેની વાતમાં અડગ હતા. કલ્કીન આગળ ચાલ્યા અને ઝેવના ખભે હાથ રાખીને લેબહાઉસના કમ્પાઉન્ડના બાહ્ય મુખ્ય દરવાજા સુધી પહોંચ્યા. પછી તેણે વિનસ સામે જોઈને ઝેવને પ્રત્યુતર પાઠવ્યો, ‘તું શેનો બનેલો છે દોસ્ત? આ વિનસ શેની બનેલી છે? આ રોબોન શેનો બનેલો છે? આ દેખાય છે તે લાખો ઝાડ શેના બનેલા છે?’ કલ્કીન શું પૂછવા માંગે છે ખાસ તો આવા સવાલો કરીને શું સાબિત કરવા માંગે છે એ ઝેવ કે વિનસને ન સમજાયું. રોબોન સમજી ગયો. તે કલ્કીન પાસે આવ્યો, હાથી ઉપર ચડીને તે બોલ્યો, ‘ઝીરો એન્ડ વન‘. ‘બિંગો. એકઝેટલી. આપણે બધા ઝીરો અને વનના તો બનેલા છીએ.‘ કલ્કીન થોડા વજનથી બોલ્યા.